Βρυξέλλες, 23.03.2005

COM(2005) 101 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη θέση που πρέπει να υιοθετηθεί στο πλαίσιο της Επιτροπής των Πρέσβεων ΑΚΕ-ΕΚ σχετικά με το καταστατικό, τον κανονισμό εσωτερικής λειτουργίας και το δημοσιονομικό κανονισμό του Τεχνικού Κέντρου Γεωργικής και Αγροτικής Συνεργασίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η συμφωνία του Κοτονού του Ιουνίου 2000 προβλέπει την ενίσχυση και την εδραίωση του ρόλου που διαδραματίζει το Τεχνικό Κέντρο Γεωργικής και Αγροτικής Συνεργασίας (CTA) στο τομέα της ανάπτυξης των θεσμικών ικανοτήτων των κρατών ΑΚΕ και ειδικότερα της διαχείρισης των πληροφοριών, ώστε να επιταχυνθεί η πρόσβαση στις νέες τεχνολογίες με στόχο την αύξηση της γεωργικής παραγωγικότητας, της εμπορίας, της επισιτιστικής ασφάλειας και της αγροτικής ανάπτυξης.

Η συμφωνία του Κοτονού προβλέπει, στο παράρτημα III, ότι το καταστατικό και ο κανονισμός εσωτερικής λειτουργίας του Κέντρου, καθώς και ο δημοσιονομικός κανονισμός και ο κανονισμός υπηρεσιακής κατάστασης των υπαλλήλων θα αναπροσαρμοστούν στα σημερινά δεδομένα.

Τα κράτη μέλη καλούνται να εξετάσουν την πρόταση που ακολουθεί. Καλούνται επίσης να εκδώσουν απόφαση για τη θέση που πρέπει να υιοθετήσει η Κοινότητα στο πλαίσιο της Επιτροπής των Πρέσβεων ΑΚΕ-ΕΚ σχετικά με το καταστατικό, τον κανονισμό εσωτερικής λειτουργίας και το δημοσιονομικό κανονισμό του Τεχνικού Κέντρου Γεωργικής και Αγροτικής Συνεργασίας.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη θέση που πρέπει να υιοθετηθεί στο πλαίσιο της Επιτροπής των Πρέσβεων ΑΚΕ-ΕΚ σχετικά με το καταστατικό, τον κανονισμό εσωτερικής λειτουργίας και το δημοσιονομικό κανονισμό του Τεχνικού Κέντρου Γεωργικής και Αγροτικής Συνεργασίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και, ιδίως, το άρθρο 310 σε συνδυασμό με το άρθρο 300 παράγραφος 2 δεύτερο εδάφιο,

την πρόταση της Επιτροπής[1],

Εκτιμώντας τα εξής:

(1) Δυνάμει της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού, στις 23 Ιουνίου 2000[2], και ιδίως του παραρτήματός ΙΙΙ, θα πρέπει να εγκριθούν το καταστατικό και ο κανονισμός εσωτερικής λειτουργίας, καθώς και ο δημοσιονομικός κανονισμός του Τεχνικού Κέντρου Γεωργικής και Αγροτικής Συνεργασίας, που καλείται εφεξής "το Κέντρο",

ΑΠΟΦΑΣΙΖΕΙ:

Άρθρο 1

Η Κοινότητα λαμβάνει την ακόλουθη θέση στο πλαίσιο της Επιτροπής των Πρέσβεων ΑΚΕ-ΕΚ, όσον αφορά το καταστατικό και τον κανονισμό εσωτερικής λειτουργίας του Κέντρου, με βάση το συνημμένο στο παράρτημα 1 σχέδιο απόφασης της Επιτροπής των Πρέσβεων ΑΚΕ-ΕΚ.

Άρθρο 2

Η Κοινότητα λαμβάνει την ακόλουθη θέση στο πλαίσιο της Επιτροπής των Πρέσβεων ΑΚΕ-ΕΚ, όσον αφορά το δημοσιονομικό κανονισμό του Κέντρου, με βάση το συνημμένο στο παράρτημα ΙΙ σχέδιο απόφασης της Επιτροπής των Πρέσβεων ΑΚΕ-ΕΚ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Σχέδιο

ΑΠΟΦΑΣΗ αριθ. …/… ΤΗΣ ΕΠΙΤΡΟΠΗΣ ΤΩΝ ΠΡΕΣΒΕΩΝ ΑΚΕ-ΕΚ της ………

σχετικά με το καταστατικό και τον κανονισμό εσωτερικής λειτουργίας του Τεχνικού Κέντρου Γεωργικής και Αγροτικής Συνεργασίας (CTA)

Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΚ,

Έχοντας υπόψη:τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000[3], καλούμενη εφεξής “η συμφωνία” και ιδίως το άρθρο 3 παράγραφος 4 του παραρτήματος III,

την εσωτερική συμφωνία της 12ης Σεπτεμβρίου 2000, η οποία υπεγράφη μεταξύ των εκπροσώπων των κυβερνήσεων των κρατών μελών, που συνεδρίασαν στο πλαίσιο του Συμβουλίου, σχετικά με τη χρηματοδότηση και τη διαχείριση της κοινοτικής ενίσχυσης στο πλαίσιο του χρηματοδοτικού πρωτοκόλλου που επισυνάπτεται στη συμφωνία,

Εκτιμώντας τα εξής:

(1) Κατ’ εφαρμογή του άρθρου 3 παράγραφος 4 του παραρτήματος III της συμφωνίας του Κοτονού η επιτροπή των Πρέσβεων θεσπίζει, μετά την υπογραφή της συμφωνίας, το καταστατικό και τον κανονισμό εσωτερικής λειτουργίας του Τεχνικού Κέντρου Γεωργικής και Αγροτικής Συνεργασίας (εφεξής "το Κέντρο"), ιδίως των οργάνων επιτήρησης τα οποία διαθέτει.

(2) Κατ’εφαρμογή του άρθρου 1 δεύτερο εδάφιο του πρωτοκόλλου αριθ. 2 περί προνομίων και ασυλιών, το οποίο επισυνάπτεται στη συμφωνία, το εν λόγω πρωτόκολλο ισχύει για το προσωπικό του Κέντρου.

(3) Είναι σκόπιμο να οριστεί διοικητικό συμβούλιο που θα αποτελεί το εποπτικό όργανο του Κέντρου κατά την έννοια του άρθρου 3 παράγραφος 4 στοιχείο α) του παραρτήματος III της συμφωνίας.

ΑΠΟΦΑΣΙΖΕΙ:

Άρθρο 1

1. Το Κέντρο είναι νομικό πρόσωπο και έχει, σε όλα τα κράτη που αποτελούν συμβαλλόμενα μέρη της συμφωνίας του Κοτονού, την ευρύτερη νομική ικανότητα που αναγνωρίζεται σε νομικά πρόσωπα της ιδίας φύσης.

2. Το προσωπικό του Κέντρου απολαύει των προνομίων, ασυλιών και διευκολύνσεων χρήσης, που προβλέπονται στο πρωτόκολλο αριθ. 2 περί προνομίων και ασυλιών και αναφέρονται στις δηλώσεις VI και VII, που επισυνάπτονται στη συμφωνία.

3. Το Κέντρο δεν έχει κερδοσκοπικό χαρακτήρα.

4. Ως προσωρινή έδρα του Κέντρου ορίζεται το Wageningen (Κάτω Χώρες), που διαθέτει υπηρεσία στις Βρυξέλλες.

Άρθρο 2

Οι δραστηριότητες του Κέντρου καθορίζονται στο άρθρο 3 παράγραφοι 1, 2 και 3 του παραρτήματος ΙΙΙ της συμφωνίας.

Άρθρο 3

1. Η Επιτροπή των Πρέσβεων των χωρών ΑΚΕ-ΕΚ, αποκαλούμενη εφεξής "η επιτροπή" αποτελεί την εποπτεύουσα αρχή του Κέντρου σύμφωνα με τις διατάξεις του άρθρου 3 παράγραφοι 4 και 5 του παραρτήματος ΙΙΙ της συμφωνίας:

2. Συγκροτείται διοικητικό συμβούλιο σύμφωνα με τις διατάξεις του άρθρου 4.

3. Οι δραστηριότητες του Κέντρου ασκούνται σε στενή σχέση με τα θεσμικά και άλλα όργανα που αναφέρονται στη συμφωνία ή στις συνημμένες σ’αυτή δηλώσεις· ζητείται, εφόσον υπάρχει ανάγκη, η συνδρομή περιφερειακών και διεθνών οργάνων, ιδίως εκείνων που βρίσκονται στην Κοινότητα και στα κράτη ΑΚΕ και ασχολούνται με θέματα γεωργικής και αγροτικής ανάπτυξης.

4. Οι δραστηριότητες του Κέντρου αποτελούν το αντικείμενο περιοδικών αξιολογήσεων με πρωτοβουλία του διοικητικού συμβουλίου.

Άρθρο 4

1. Συγκροτείται διοικητικό συμβούλιο αρμόδιο να εξασφαλίζει σε τεχνικό, διοικητικό και δημοσιονομικό επίπεδο τη στήριξη, την παρακολούθηση και τον έλεγχο του συνόλου των δραστηριοτήτων του Κέντρου.

2.1. Το διοικητικό συμβούλιο αποτελείται σε ισομερή βάση από 6 μέλη που διαθέτουν μεγάλη πείρα στη διοίκηση θεσμικών οργάνων γεωργικής και αγροτικής ανάπτυξης: τα μέλη είναι σκόπιμο να διαθέτουν προσόντα τεχνικού ή επιστημονικού χαρακτήρα και στον τομέα της διαχείρισης και διάδοσης πληροφοριών γεωργικής και αγροτικής φύσεως.

2.2. Τα μέλη του διοικητικού συμβουλίου επιλέγονται από τα ενδιαφερόμενα μέρη μεταξύ των υπηκόων των κρατών που αποτελούν συμβαλλόμενα μέρη της συμφωνίας βάσει των απαιτούμενων προσόντων. Ο ορισμός τους επικυρώνεται από την Επιτροπή των Πρέσβεων. Τα έξι μέλη ορίζονται από την επιτροπή για μέγιστη περίοδο πέντε ετών, ενώ η κατάσταση επανεξετάζεται στη μέση της περιόδου.

2.3. Στις εργασίες του διοικητικού συμβουλίου συμμετέχει ως παρατηρητής ένας εκπρόσωπος της Ευρωπαϊκής Επιτροπής, της Γενικής Γραμματείας του Συμβουλίου της ΕΕ και της Γραμματείας των χωρών ΑΚΕ.

2.4. Τα μέλη του διοικητικού συμβουλίου εκλέγουν τον πρόεδρο και τον αντιπρόεδρο για μέγιστη περίοδο πέντε ετών, σύμφωνα με τις διατάξεις που θεσπίζονται στον κανονισμό εσωτερικής λειτουργίας. Η θέση του προέδρου ανήκει στο μέρος (AΚΕ ή ΕΚ) που δεν κατέχει τη θέση του διευθυντή του Κέντρου. Η θέση του αντιπροέδρου ανήκει στο μέρος που δεν κατέχει τη θέση του προέδρου του διοικητικού συμβουλίου.

2.5. Το διοικητικό συμβούλιο λαμβάνει τις αποφάσεις του με απλή πλειοψηφία των παρόντων ή εκπροσωπουμένων μελών του, σύμφωνα με τις διατάξεις του κανονισμού εσωτερικής λειτουργίας του. Κάθε μέλος του διοικητικού συμβουλίου διαθέτει μία ψήφο.

Σε περίπτωση ισοψηφίας, ο υπερισχύει η ψήφος του προέδρου.

2.6. Οι εργασίες κάθε συνεδρίασης καταχωρούνται σε πρακτικά και είναι εμπιστευτικές.

3.1 Το διοικητικό συμβούλιο διασφαλίζει τη στενή παρακολούθηση των δραστηριοτήτων του Κέντρου. Πραγματοποιεί έως τέσσερις τακτικές συνεδριάσεις ετησίως. Δύναται, επίσης, να συνεδριάζει κάθε φορά που απαιτείται για την εκτέλεση των καθηκόντων του, είτε με πρωτοβουλία της επιτροπής ή του προέδρου, είτε με αίτημα του διευθυντή.

3.2. Ο διευθυντής του Κέντρου συμμετέχει στις εργασίες του διοικητικού συμβουλίου με συμβουλευτικές αρμοδιότητες. Το Κέντρο εξασφαλίζει τη γραμματεία του διοικητικού συμβουλίου.

Το διοικητικό συμβούλιο δύναται να καλεί άλλα μέλη της διεύθυνσης και του προσωπικού του Κέντρου ή/και εξωτερικούς εμπειρογνώμονες, να γνωμοδοτήσουν επί ειδικών ζητημάτων.

3.3. Το διοικητικό συμβούλιο οφείλει:

α) να παρέχει συμβουλές και να στηρίζει το διευθυντή σχετικά με τη διαχείριση του Κέντρου και να εξασφαλίζει την ορθή εκτέλεση των κανόνων και στόχων που καθορίζονται από την επιτροπή·

β) κατόπιν προτάσεως του διευθυντή του Κέντρου:

(i) να εγκρίνει τη συνολική στρατηγική του Κέντρου, που υποβάλλεται προς έγκριση στην επιτροπή·

(ii) να εγκρίνει τα ετήσια και πολυετή προγράμματα δραστηριοτήτων·

(iii) να εγκρίνει την οργανωτική δομή, την πολιτική για το προσωπικό και το οργανόγραμμα·

(iv) να εγκρίνει την πρόσληψη νέων υπαλλήλων και την ανανέωση, την παράταση ή την καταγγελία των συμβάσεων απασχολούμενων υπαλλήλων·

(v) να εγκρίνει τους ετήσιους προϋπολογισμούς του Κέντρου·

(vi) να εγκρίνει τις ετήσιες δημοσιονομικές καταστάσεις βάσει της έκθεσης ελέγχου που εκπονεί η υπηρεσία που είναι υπεύθυνη για τον έλεγχο των λογαριασμών·

(vii) να εγκρίνει τις ετήσιες εκθέσεις και να τις διαβιβάζει στην επιτροπή, έτσι ώστε να της παρέχει τη δυνατότητα να ελέγχει τη συμβατότητα των δραστηριοτήτων του Κέντρου με τους στόχους που έχουν καθοριστεί στη συμφωνία, καθώς και με την εγκριθείσα συνολική στρατηγική.

γ) να αναφέρει, ενδεχομένως, στην επιτροπή οποιοδήποτε σημαντικό ζήτημα ανακύπτει κατά την άσκηση των καθηκόντων του.

3.4. Το διοικητικό συμβούλιο είναι υπόλογο στην επιτροπή.

4. Κατόπιν προτάσεως του διευθυντή, το διοικητικό συμβούλιιο εγκρίνει τη σύσταση γραφείου ελέγχου για την εξέταση των δημοσιονομικών και λογιστικών καταστάσεων του CTA.

5. Το διοικητικό συμβούλιο καταρτίζει τον κανονισμό εσωτερικής λειτουργίας του.

Άρθρο 5

1. Το Κέντρο διευθύνεται από διευθυντή που ορίζει η Επιτροπή των Πρέσβεων για μέγιστο διάστημα πέντε ετών.

Η επιτροπή δίδει εντολή στους συμπροέδρους της να υπογράψουν τη σύμβαση του διευθυντή. Η σύμβαση αυτή καταρτίζεται με βάση τα κριτήρια που καθορίζονται στον κανονισμό υπηρεσιακής κατάστασης των υπαλλήλων του Κέντρου και διέπεται από τις σχετικές διατάξεις. Η Επιτροπή των Πρέσβεων είναι αρμόδια για τη λήψη κάθε αναγκαίας απόφασης σχετικά με το διευθυντή.

2. Ο διευθυντής αναλαμβάνει τη νομική εκπροσώπηση του Κέντρου και θέτει σε εφαρμογή τις κατευθύνσεις που καθορίζει η Επιτροπή των Πρέσβεων. Είναι υπόλογος έναντι της εν λόγω επιτροπής.

3. Ο διευθυντής υποβάλλει, μετά από σύμφωνη γνώμη του διοικητικού συμβουλίου, προς έγκριση στην επιτροπή τα προγράμματα εργασίας και τους ετήσιους προϋπολογισμούς του Κέντρου που καθορίζονται σύμφωνα με τα καθήκοντα που απαριθμούνται στο άρθρο 2.

4. Ο διευθυντής ενημερώνει τακτικά το διοικητικό συμβούλιο για τις δραστηριότητες του Κέντρου.

5. Ο διευθυντής καταρτίζει ετησίως γενική έκθεση για τις δραστηριότητες και τους λογαριασμούς του Κέντρου και την υποβάλλει στην επιτροπή μετά από σύμφωνη γνώμη του διοικητικού συμβουλίου εντός μέγιστης προθεσμίας εννέα μηνών.

6. Ο διευθυντής είναι υπεύθυνος για την οργάνωση και τη διαχείριση του Κέντρου. Είναι υπόλογος έναντι του διοικητικού συμβουλίου για τις διατάξεις που θεσπίζονται σε εσωτερικό επίπεδο σχετικά με την εφαρμογή των ρυθμίσεων που αφορούν το Κέντρο.

Άρθρο 6

Ο προϋπολογισμός του Κέντρου χρηματοδοτείται σύμφωνα με τους κανόνες που προβλέπονται στο παράρτημα 1 του δημοσιονομικού πρωτοκόλλου της συμφωνίας. Ο προϋπολογισμός μπορεί να χρηματοδοτείται και από άλλες πηγές.

Άρθρο 7

Οι παρόντες κανόνες λειτουργίας είναι δυνατό να τροποποιούνται από την επιτροπή μετά από σύσταση του διοικητικού συμβουλίου.

Άρθρο 8

Τα κράτη ΑΚΕ, τα κράτη μέλη και η Κοινότητα υποχρεούνται, καθένα στο βαθμό που το αφορά, να λαμβάνουν τα μέτρα που απαιτούνται για την εκτέλεση της παρούσας απόφασης.

Άρθρο 8 α

Η παρούσα απόφαση αντικαθιστά και καταργεί την απόφαση 1/91 της Επιτροπής των Πρέσβεων ΑΚΕ-ΕΟΚ, της 19ης Απριλίου 1991, για τους κανόνες λειτουργίας του CTA και την απόφαση 3/91 της Επιτροπής των Πρέσβεων ΑΚΕ-ΕΟΚ, της 19ης Απριλίου 1991, για το καταστατικό και τον τρόπο λειτουργίας της συμβουλευτικής επιτροπής του CTA.

Άρθρο 9

Η παρούσα απόφαση αρχίζει να ισχύει την ημέρα της έκδοσής της.

Βρυξέλλες,

Για την Επιτροπή των Πρέσβεων ΑΚΕ-ΕΚ Ο Πρόεδρος

ΠΑΡΑΡΤΗΜΑ II

Σχέδιο

ΑΠΟΦΑΣΗ ΑΡΙΘ. …… ΤΗΣ ΕΠΙΤΡΟΠΗΣ ΤΩΝ ΠΡΕΣΒΕΩΝ ΑΚΕ-ΕΚ

σχετικά με το

δημοσιονομικό κανονισμό του Τεχνικού Κέντρου Γεωργικής και Αγροτικής Συνεργασίας-CTA

Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΚ,

Έχοντας υπόψη:τη συμφωνία εταιρικής σχέσης μεταξύ, των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού στις 23 Ιουνίου 2000, καλούμενη εφεξής "η συμφωνία" και ιδίως το άρθρο 3 παράγραφος 4 στοιχεία β) και δ) του παραρτήματος ΙΙΙ[4],

την εσωτερική συμφωνία της 12ης Σεπτεμβρίου 2000 μεταξύ των εκπροσώπων των κυβερνήσεων των κρατών μελών, που συνεδρίασαν στο πλαίσιο του Συμβουλίου, σχετικά με τη χρηματοδότηση και τη διαχείριση της κοινοτικής ενίσχυσης στο πλαίσιο του χρηματοδοτικού πρωτοκόλλου που επισυνάπτεται στη συμφωνία,

το δημοσιονομικό κανονισμό ο οποίος εφαρμόζεται στο ένατο Ευρωπαϊκό Ταμείο Ανάπτυξης[5],

την πρόταση της Επιτροπής, που συντάχθηκε κατόπιν συμφωνίας με το Τεχνικό Κέντρο Γεωργικής και Αγροτικής Συνεργασίας,

Εκτιμώντας τα εξής:

- η Επιτροπή των Πρέσβεων οφείλει, μετά την υπογραφή της συμφωνίας του Κοτονού, να θεσπίσει το δημοσιονομικό κανονισμό του Τεχνικού Κέντρου Γεωργικής και Αγροτικής Συνεργασίας, καλούμενου εφεξής "το Κέντρο",

- η επιτροπή των Πρέσβεων οφείλει να καθορίσει τις διαδικασίες έγκρισης του προϋπολογισμού του Κέντρου,

ΘΕΣΠΙΣΕ ΤΟ ΔΗΜΟΣΙΟΝΟΜΙΚΟ ΚΑΝΟΝΙΣΜΟ ΤΟΥ ΤΕΧΝΙΚΟΥ ΚΕΝΤΡΟΥ ΓΕΩΡΓΙΚΗΣ ΚΑΙ ΑΓΡΟΤΙΚΗΣ ΣΥΝΕΡΓΑΣΙΑΣ:

I. ΓΕΝΙΚΕΣ ΑΡΧΕΣ

Αρχεσ Τησ Ενοτητασ, Τησ Αυθεντικοτητασ Του Προϋπολογισμου, Τησ Ισοσκελισης Και Της Ενιαιασ Νομισματικησ Μοναδασ

Άρθρο 1

1. Όλα τα έσοδα και τα έξοδα του Κέντρου επιβάλλεται να περιλαμβάνονται σε προβλέψεις βασισμένες σε ένα τεκμηριωμένο από άποψη δαπανών ετήσιο πρόγραμμα εργασίας, το οποίο θα καταρτίζεται για κάθε οικονομικό έτος, και να εγγράφονται στον προϋπολογισμό.

2. Τα έσοδα και τα έξοδα που εγγράφονται στον προϋπολογισμό, απαιτείται να είναι ισοσκελισμένα.

Άρθρο 2

Ο προϋπολογισμός καταρτίζεται και εκτελείται σε ευρώ και οι λογαριασμοί εμφανίζονται σε ευρώ. Εντούτοις, για τις ανάγκες του ταμείου, το Κέντρο εξουσιοδοτείται να πραγματοποιεί πράξεις σε εθνικά νομίσματα της ΕΕ και των χωρών ΑΚΕ.

Άρθρο 3

1. Τα έσοδα περιλαμβάνουν τη συνεισφορά του Ευρωπαϊκού Ταμείου Ανάπτυξης, εφεξής ΕΤΑ, τα ποσά που εισπράττονται από φόρους επί των αποδοχών, των μισθών και άλλων αμοιβών που καταβάλλονται από το Κέντρο, καθώς και διάφορες άλλες εισπράξεις.

2. Τα έσοδα δύνανται επίσης να περιλαμβάνουν συνεισφορές άλλων χορηγών στον προϋπολογισμό του Κέντρου.

3. Το Κέντρο δύναται, επίσης, να διαχειρίζεται για λογαριασμό τρίτων πόρους που προορίζονται για τη συγχρηματοδότηση δραστηριοτήτων που προβλέπονται στο παράρτημα III της συμφωνίας του Κοτονού. Οι δημοσιονομικές διατάξεις που ισχύουν για τη διαχείριση των εν λόγω πόρων καθορίζονται στο άρθρο 34 του παρόντος κανονισμού.

Άρθρο 4

Οι προβλέψεις δαπανών περιλαμβάνουν δαπάνες λειτουργίας και παρέμβασης. Οι εν λόγω δαπάνες επιβάλλεται να διαχωρίζονται σαφώς στον προϋπολογισμό.

Άρθρο 5

1. Tο οικονομικό έτος αρχίζει την 1η Ιανουαρίου και λήγει την 31η Δεκεμβρίου κάθε έτους.

2. Οι πιστώσεις που εγγράφονται στον προϋπολογισμό επιτρέπονται για περίοδο ενός οικονομικού έτους.

α) Ωστόσο, οι πιστώσεις που έχουν δεόντως αναληφθεί κατά τη διάρκεια ενός οικονομικού έτους, αλλά δεν έχουν καταβληθεί μέχρι την 31η Δεκεμβρίου του εν λόγω έτους, μεταφέρονται αυτομάτως στο επόμενο οικονομικό έτος. Οι πιστώσεις που μεταφέρονται κατά τον τρόπο αυτό, πρέπει να προσδιορίζονται σαφώς στους λογαριασμούς του τρέχοντος οικονομικού έτους.

β) Οι πιστώσεις που αποδεσμεύονται στο τέλος οικονομικού έτους προστίθενται στο πενταετές κονδύλιο που προβλέπεται για το Κέντρο στο πλαίσιο της συμφωνίας ΑΚΕ-ΕΚ.

3. Εάν, κατά την έναρξη οικονομικού έτους, ο προϋπολογισμός δεν έχει εγκριθεί οριστικά, ο διευθυντής, για να εξασφαλίσει τη συνέχεια της λειτουργίας του Κέντρου, μπορεί να επιτρέψει μηνιαίες δαπάνες που είχαν εγκριθεί για τον προϋπολογισμό του προηγούμενου οικονομικού έτους, εφόσον αυτές δεν υπερβαίνουν το ένα δωδέκατο των αντίστοιχων πιστώσεων ανά άρθρο.

Όσον αφορά τις τριμηνιαίες δαπάνες παρέμβασης που καταβάλλονται εκ των προτέρων και έχουν εγκριθεί από τον προϋπολογισμό του προηγούμενου έτους, οι πράξεις ανάληψης υποχρεώσεων είναι δυνατό να διενεργούνται κατ’άρθρο, υπό την προϋπόθεση ότι δεν υπερβαίνουν το ένα τέταρτο του συνόλου των πιστώσεων που είχαν εγκριθεί για το προηγούμενο έτος.

ΑΡΧΕΣ ΤΗΣ ΧΡΗΣΤΗΣ ΔΗΜΟΣΙΟΝΟΜΙΚΗΣ ΔΙΑΧΕΙΡΙΣΗΣ

Άρθρο 6

1. Οι πόροι που διατίθενται στο ΕΤΑ χρησιμοποιούνται σύμφωνα με την αρχή της χρηστής δημοσιονομικής διαχείρισης, δηλαδή σύμφωνα με τις αρχές της οικονομίας, της αποτελεσματικότητας και της αποδοτικότητας.

2. Η αρχή της οικονομίας ορίζει ότι οι πόροι καθίστανται εγκαίρως διαθέσιμοι στην ενδεδειγμένη ποσότητα και ποιότητα και στην καλύτερη τιμή.

Η αρχή της αποδοτικότητας αφορά την καλύτερη σχέση μεταξύ χρησιμοποιούμενων μέσων και επιτυγχανόμενων αποτελεσμάτων.

Η αρχή της αποτελεσματικότητας αφορά την υλοποίηση των συγκεκριμένων στόχων που έχουν τεθεί και την επίτευξη των αναμενόμενων αποτελεσμάτων.

3. Οι στόχοι απαιτείται να καθορίζονται σαφώς και η υλοποίησή τους πρέπει να ελέγχεται με τη βοήθεια μετρήσιμων δεικτών. Τα έργα που χρηματοδοτούνται από τους πόρους του Ευρωπαϊκού Ταμείου Ανάπτυξης επιβάλλεται κατά περίπτωση να βασίζονται σε προηγούμενες εκτιμήσεις.

ΙΙ. ΚΑΤΑΡΤΙΣΗ ΤΟΥ ΠΡΟΫΠΟΛΟΓΙΣΜΟΥ

Άρθρο 7

1. Στο πλαίσιο του στρατηγικού σχεδίου και εντός των ορίων του συνολικού προϋπολογισμού που διατίθεται για το Κέντρο δυνάμει του χρηματοδοτικού πρωτοκόλλου, ο διευθυντής καταρτίζει σχέδιο ετήσιου προγράμματος εργασίας και του σχετικού προϋπολογισμού. Το εν λόγω σχέδιο διαβιβάζεται στην Επιτροπή των Πρέσβεων, εφεξής "επιτροπή", το αργότερο την 1η Ιουλίου του έτους που προηγείται της εκτέλεσής του.

2. Το Κέντρο διαβιβάζει αντίγραφο των σχεδίων προγράμματος και προϋπολογισμού στην Ευρωπαϊκή Επιτροπή, η οποία αρχίζει στη συνέχεια τις αναγκαίες διαδικασίες για την έγκρισή τους.

3. Ο προϋπολογισμός εγκρίνεται από την Επιτροπή των Πρέσβεων.

Άρθρο 8

1. Ο τρόπος πληρωμής που ισχύει για τη συνεισφορά του Ευρωπαϊκού Ταμείου Ανάπτυξης, καθορίζεται σε σύμβαση παρέμβασης που υπογράφεται μεταξύ του Κέντρου και της Επιτροπής.

2. Το Κέντρο επιστρέφει στο ΕΤΑ τη συνεισφορά για προηγούμενα οικονομικά έτη που αντιστοιχεί σε ακυρωθείσες πιστώσεις βάσει επαληθευμένων δημοσιονομικών καταστάσεων.

3. Ο προϋπολογισμός υποδιαιρείται σε τίτλους (κονδύλια του προϋπολογισμού), κεφάλαια, άρθρα και θέσεις, ανάλογα με τη φύση ή τον προορισμό των εσόδων ή των δαπανών.

Άρθρο 9

Εφόσον παρίσταται ανάγκη, ο διευθυντής υποβάλλει σχέδιο συμπληρωματικού ή διορθωτικού προϋπολογισμού, το οποίο εξετάζεται και εγκρίνεται κατά τον ίδιο τρόπο και σύμφωνα με διαδικασίες ίδιες με εκείνες του προϋπολογισμού που περιλαμβάνει τις αρχικές προβλέψεις.

ΙΙΙ. ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ

Άρθρο 10

1. Ο διευθυντής εκτελεί τον προϋπολογισμό με δική του ευθύνη και εντός των ορίων των πιστώσεων που έχουν εγκριθεί. Για τη διαχείρισή του είναι υπόλογος έναντι της επιτροπής.

2. Ο διευθυντής οφείλει να χρησιμοποιεί τις πιστώσεις του προϋπολογισμού σύμφωνα με τις αρχές της χρηστής δημοσιονομικής διαχείρισης που αναφέρονται στο άρθρο 6.

Άρθρο 11

1. Κανένα έσοδο δεν εισπράττεται και καμία δαπάνη δεν πραγματοποιείται εάν δεν έχει πιστωθεί ή χρεωθεί στο κατάλληλο άρθρο του προϋπολογισμού.

Δεν δύνανται να αναληφθούν ή να εγκριθούν δαπάνες καθ’υπέρβαση των πιστώσεων που έχουν εγκριθεί για το συγκεκριμένο οικονομικό έτος.

2. Τα έσοδα και οι δαπάνες εγγράφονται πλήρως στους λογαριασμούς χωρίς κανένα συμψηφισμό μεταξύ τους.

Κατά παρέκκλιση από τον κανόνα αυτό, τα ακόλουθα στοιχεία δύνανται να αφαιρεθούν από τα εγκριθέντα ποσά:

α) πρόστιμα που επιβάλλονται στους δικαιούχους συμβάσεων,

β) ποσά που προέρχονται από διακανονισμό αχρεωστήτως καταβληθέντων ποσών, που μπορεί να πραγματοποιηθεί με παρακράτηση επ'ευκαιρία νέας εκκαθάρισης στο πλαίσιο του κεφαλαίου, του άρθρου και του οικονομικού έτους, κατά τη διάρκεια του οποίου πραγματοποιήθηκε η εν λόγω καθ’υπέρβαση πληρωμή,

γ) η αξία των οχημάτων, του εξοπλισμού και των εγκαταστάσεων που παρέχονται ως αντάλλαγμα κατά την αγορά νέων προϊόντων του ιδίου είδους· η καθαρή τιμή αγοράς εγγράφεται στους λογαριασμούς ως το ιστορικό κόστος για τον προσδιορισμό της αξίας απογραφής.

δ) οι κάθε είδους εκπτώσεις που σημειώνονται στα τιμολόγια και τα εκκαθαριστικά σημειώματα.

Κατά παρέκκλιση και πάλι από τον κανόνα αυτό, δύνανται να επαναχρησιμοποιηθούν στην ίδια θέση (κονδύλιο) με την αρχική δαπάνη τα ακόλουθα ποσά:

α) τα έσοδα από επιστροφές αχρεωστήτως καταβληθέντων ποσών·

β) έσοδα από πληρωμές ασφαλίστρων·

γ) τα έσοδα από την πώληση οχημάτων, εξοπλισμού και εγκαταστάσεων που αποσύρονται λόγω της αντικατάστασής τους·

δ) τα έσοδα από την πώληση εντύπων και ταινιών,

ε) οι αποκλίσεις συναλλαγματικών ισοτιμιών που διαπιστώθηκαν κατά την εκτέλεση του προϋπολογισμού, που δύνανται να αποτελέσουν το αντικείμενο αντιστάθμισης· το τελικό αποτέλεσμα, ανεξάρτητα από το εάν είναι θετικό ή αρνητικό, καταγράφεται στη δημοσιονομική κατάσταση.

Άρθρο 12

Για τις μεταφορές μεταξύ τίτλων απαιτείται η έγκριση της επιτροπής.

Οι μεταφορές μεταξύ κεφαλαίων ή στο εσωτερικό κεφαλαίων αποφασίζονται από το διευθυντή, ο οποίος ενημερώνει σχετικά την επιτροπή.

Άρθρο 13

Tα έσοδα του Κέντρου καταβάλλονται σε έναν ή περισσότερους λογαριασμούς που έχουν ανοιχθεί στο όνομα του Κέντρου.

IV. ΔΗΜΟΣΙΟΝΟΜΙΚΟΣ ΕΛΕΓΧΟΣ

Άρθρο 14

1. Σύμφωνα με τους θεμελιώδεις κανόνες που έχει θεσπίσει το Κέντρο και λαμβανομένων υπόψη των κινδύνων και της φύσης των χρηματοδοτούμενων ενεργειών, ο διευθυντής, υπάλληλος αρμόδιος να επιτρέπει τις πληρωμές, καθορίζει τη δομή καθώς και τις διαδικασίες και τα συστήματα δημοσιονομικής διαχείρισης και ελέγχου που απαιτούνται για την εκτέλεση των καθηκόντων του, ιδίως, όταν χρειάζεται η διενέργεια ελέγχου εκ των υστέρων. Προτού επιτραπεί κάποια ενέργεια, υπάλληλος διαφορετικός από το πρόσωπο που ανέλαβε τη δράση οφείλει να επαληθεύει τις πρακτικές και δημοσιονομικές πτυχές. Η λειτουργία και ο έλεγχος επιβάλλεται να αποτελούν το αντικείμενο σαφώς διακριτών αρμοδιοτήτων.

2. Κάθε υπάλληλος που συμμετέχει στη δημοσιονομική διαχείριση ή στο δημοσιονομικό έλεγχο των πράξεων, ο οποίος θεωρεί παράτυπη ή αντίθετη προς τις αρχές της χρηστής δημοσιονομικής διαχείρισης ή προς τους κανόνες δεοντολογίας απόφαση την οποία του ζητεί να εφαρμόσει ή να αποδεχθεί υπάλληλος ιεραρχικά ανώτερός του οφείλει να ενημερώνει σχετικά εγγράφως τον ανώτερό του.

Εάν ο ανώτερος υποχρεώνει, ωστόσο, τον υπάλληλο να ενεργήσει με τον συγκεκριμένο τρόπο, οφείλει να διατυπώσει εγγράφως αυτή την εντολή. Στη συνέχεια, ο υπάλληλος ενημερώνει σχετικά το διευθυντή. Εάν δεν ληφθεί κανένα μέτρο εντός εύλογης προθεσμίας (έξι εβδομάδες ή περισσότερο), ανάλογα με τον επείγοντα χαρακτήρα και τη σημασία του θέματος, ο υπάλληλος ενημερώνει την Επιτροπή των Πρέσβεων.

Ο ίδιος κανόνας εφαρμόζεται όταν ο υπάλληλος που συμμετέχει στη δημοσιονομική διαχείριση ή τον έλεγχο των ενεργειών θεωρεί ως παράνομη, δόλια ή παράτυπη κάποια δραστηριότητα που αναλαμβάνεται σ’αυτό το πλαίσιο.

V. ΔΙΑΧΕΙΡΙΣΗ ΤΟΥ ΠΡΟΫΠΟΛΟΓΙΣΜΟΥ

Άρθρο 15

1. Η διαχείριση του προϋπολογισμού του Κέντρου πραγματοποιείται με βάση την αρχή σύμφωνα με την οποία οι διατάκτες και οι υπόλογοι είναι διαφορετικά πρόσωπα. Η διαχείριση των πιστώσεων αποτελεί αρμοδιότητα του διατάκτη, ο οποίος είναι ο μόνος υπεύθυνος για την ανάληψη των δαπανών, για τη βεβαίωση των προς είσπραξη δικαιωμάτων και για την έκδοση των ενταλμάτων είσπραξης και των ενταλμάτων πληρωμής.

2. Οι εισπράξεις και οι πληρωμές πραγματοποιούνται από τον υπόλογο.

3. Ο διατάκτης δεν μπορεί να ασκεί τα καθήκοντα υπόλογου.

Άρθρο 16

1. Κάθε μέτρο που μπορεί να συνεπάγεται δαπάνες που βαρύνουν το Κέντρο επιβάλλεται να αποτελεί προηγουμένως το αντικείμενο πρότασης για ανάληψη υποχρέωσης, συνοδευόμενης από τα πρωτότυπα δικαιολογητικά έγγραφα, η οποία διαβιβάζεται στο δημοσιονομικό έλεγχο για προηγούμενη επαλήθευση.

2. Οι επαναληπτικές δαπάνες δύνανται να αποτελούν το αντικείμενο προσωρινής ανάληψης υποχρεώσεων.

3. Τηρείται λογαριασμός με τις αναλήψεις υποχρεώσεων και τα εντάλματα πληρωμής.

Άρθρο 17

1. Σκοπός της εκκαθάρισης των δαπανών από τον διατάκτη, είναι:

α) η επαλήθευση της ύπαρξης δικαιωμάτων του δικαιούχου·

β) ο προσδιορισμός ή η βεβαίωση της ύπαρξης και του ποσού της απαίτησης,

γ) η βεβαίωση των όρων υπό τους οποίους η πληρωμή καθίσταται απαιτητή.

2. Κάθε εκκαθάριση δαπάνης προϋποθέτει την υποβολή δικαιολογητικών που πιστοποιούν την ύπαρξη απαίτησης του δικαιούχου και, ενδεχομένως, την παροχή υπηρεσίας, την παράδοση των προμηθειών ή την εκτέλεση της εργασίας ή την υποβολή άλλων εγγράφων που δικαιολογούν την πληρωμή.

Κάθε απόφαση πληρωμής απαιτείται να εγκρίνεται από τον αρμόδιο διατάκτη.

Άρθρο 18

1. Εντολή πληρωμής είναι η πράξη με την οποία ο διατάκτης δίδει εντολή στον υπόλογο, με την έκδοση εντάλματος πληρωμής, να πληρώσει μία δαπάνη της οποίας πραγματοποίησε την εκκαθάριση.

2. Το ένταλμα πληρωμής συνοδεύεται από τα πρωτότυπα δικαιολογητικά έγγραφα, τα οποία φέρουν ή συνοδεύονται από την έγκριση του διατάκτη που πιστοποιεί την ακρίβεια των προς πληρωμή ποσών, την παραλαβή των προμηθειών και την εκτέλεση της υπηρεσίας.

3. Τα αντίγραφα των δικαιολογητικών εγγράφων, επικυρωμένα από τον διατάκτη ως ακριβή αντίγραφα των πρωτοτύπων, δύνανται, σε ορισμένες περιπτώσεις, να αντικαταστήσουν τα πρωτότυπα.

4. Τα εντάλματα πληρωμής αποστέλλονται στον δημοσιονομικό έλεγχο για προηγούμενη επαλήθευση.

5. Εάν χρειάζεται, η διαταγή πληρωμής που διαβιβάζεται στον υπόλογο συνοδεύεται από βεβαίωση που ορίζει ότι τα σχετικά στοιχεία του ενεργητικού καταγράφηκαν στην απογραφή.

Άρθρο 19

1. Η πληρωμή είναι η τελική πράξη η οποία απαλλάσσει το Κέντρο από τις υποχρεώσεις του, έναντι των πιστωτών του.

2. Η πληρωμή των δαπανών πραγματοποιείται από τον υπόλογο εντός των ορίων των διαθέσιμων κεφαλαίων.

Σε περίπτωση λογιστικού λάθους ή αμφισβήτησης της εξοφλητικής ισχύος της πληρωμής ή μη τήρησης των τύπων που υπαγορεύονται από τον παρόντα δημοσιονομικό κανονισμό, ο υπόλογος αναστέλλει την πληρωμή. Οφείλει να ενημερώνει αμέσως το διατάκτη αναφέροντας τους λόγους για τους οποίους πραγματοποίησε την αναστολή.

Σε περίπτωση αναστολής, ο διευθυντής δύναται να απαιτήσει γραπτώς και με δική του ευθύνη, την πραγματοποίηση της πληρωμής.

Άρθρο 20

1. Κατά κανόνα, οι πληρωμές πραγματοποιούνται μέσω τραπεζικού ή ταχυδρομικού λογαριασμού, κατά προτίμηση με τραπεζική μεταφορά, ή, εφόσον συντρέχει λόγος, με επιταγή. Οι συναλλαγές διενεργούνται σε ευρώ, εκτός από εξαιρετικές περιπτώσεις που δικαιολογούνται δεόντως και εγκρίνονται από το Κέντρο.

2. Οι επιταγές και οι εντολές τραπεζικής ή ταχυδρομικής μεταφοράς επιβάλλεται να φέρουν δύο υπογραφές, την υπογραφή του υπόλογου και εκείνη του διατάκτη ή ενός αντιπροσώπου.

3. Ο διευθυντής δύναται, για δεόντως αιτιολογημένους λόγους, να επιτρέψει πληρωμές σε μετρητά. Για τις εν λόγω πληρωμές απαιτείται να εκδίδεται απόδειξη.

4. Σε περίπτωση ηλεκτρονικής διαχείρισης των εσόδων και των δαπανών, οι υπογραφές είναι δυνατό να τίθενται ηλεκτρονικά.

5. Ελλείψει πραγματικών ισοτιμιών, η ισοτιμία που πρέπει να χρησιμοποιείται για τον υπολογισμό σε ευρώ των πληρωμών που πρόκειται να πραγματοποιηθούν ή των εσόδων που πρόκειται να εισπραχθούν σε τοπικό νόμισμα χώρας ΑΚΕ είναι εκείνες που ισχύουν την πρώτη εργάσιμη ημέρα του μηνός κατά τον οποίο πράγματι διενεργήθηκε η πράξη, όπως έχουν καταγραφεί από την τράπεζα ή το ταχυδρομείο του Κέντρου.

Άρθρο 21

1. Για την πληρωμή ορισμένων κατηγοριών δαπανών, που καθορίζονται από τις διατάξεις εφαρμογής του κανονισμού εσωτερικής λειτουργίας, δύνανται να καθοριστούν πάγιες προκαταβολές, σύμφωνα με τους όρους που θεσπίζονται από το Κέντρο.

2. Κάθε απόφαση έγκρισης μιας πάγιας προκαταβολής λαμβάνεται από το διευθυντή μετά από πρόταση του υπεύθυνου για τον φάκελο υπαλλήλου. Πριν από την υποβολή της στον διευθυντή, κάθε πρόταση πρέπει να εγκρίνεται από τον υπόλογο.

3. Κάθε απόφαση έγκρισης μιας πάγιας προκαταβολής επιβάλλεται να περιλαμβάνει τα εξής:

α) το όνομα των υπόλογων για τις πάγιες προκαταβολές,

β) την αρμοδιότητα των εν λόγω ορισθέντων υπόλογων,

γ) το είδος και το μέγιστο ύψος κάθε δαπάνης, καθώς και τις προθεσμίες,

δ) το μέγιστο ύψος της επιτρεπόμενης προκαταβολής,

ε) τα μέσα με τα οποία παρέχονται τα δικαιολογητικά έγγραφα, καθώς και τη σχετική προθεσμία.

4. Ο διατάκτης και ο υπόλογος οφείλουν να λαμβάνουν τα αναγκαία μέτρα για να διασφαλίζεται ότι οι άδειες που αφορούν τις παρεχόμενες προκαταβολές, παρέχονται για τα ακριβή ποσά και εντός της απαιτούμενης προθεσμίας.

Άρθρο 22

1. Ο διευθυντής ασκεί καθήκοντα διατάκτη για τις πιστώσεις που εγγράφονται στον προϋπολογισμό του Κέντρου.

2. Ο διευθυντής δύναται να αναθέσει ορισμένα από τα καθήκοντά του σε υπάλληλο που υπάγεται σε αυτόν. Κάθε απόφαση για την ανάθεση εξουσιών πρέπει να αναφέρει τη διάρκεια και τα όρια της εντολής άσκησης καθηκόντων διατάκτη.

Άρθρο 23

1. Ο διευθυντής ορίζει υπόλογο ο οποίος ευθύνεται για τα εξής:

α) την ορθή εκτέλεση των πληρωμών, την είσπραξη των εσόδων και την είσπραξη των υφισταμένων απαιτήσεων

β) την προετοιμασία και την παρουσίαση των λογαριασμών σύμφωνα με το άρθρο 25

γ) την τήρηση λογαριασμών σύμφωνα με το άρθρο 25

δ) την εφαρμογή των λογιστικών κανόνων και μεθόδων, καθώς και του λογιστικού σχεδίου

ε) τη θέσπιση και την επικύρωση λογιστικών συστημάτων καθώς και, ενδεχομένως, την επικύρωση συστημάτων που έχουν θεσπιστεί από τον διατάκτη και προορίζονται για την παροχή ή την αιτιολόγηση λογιστικών πληροφοριών

στ) τη διαχείριση του ταμείου.

2. Ο υπόλογος λαμβάνει από τον διατάκτη, ο οποίος εγγυάται την αξιοπιστία τους, όλα τα απαραίτητα στοιχεία για την τήρηση λογαριασμών, που παρουσιάζουν πιστή εικόνα των οικονομικών στοιχείων του Κέντρου και της δημοσιονομικής εκτέλεσης.

3. Σύμφωνα με την παράγραφο 1 του παρόντος άρθρου και με το άρθρο 21, ο υπόλογος είναι το μόνο εξουσιοδοτημένο πρόσωπο για τη διαχείριση των κονδυλίων και των λοιπών οικονομικών στοιχείων. Είναι υπεύθυνος για την ασφαλή φύλαξη των εν λόγω στοιχείων.

4. Ο υπόλογος δύναται, στο πλαίσιο άσκησης των καθηκόντων του, να αναθέσει ορισμένα καθήκοντα σε αμέσως υφισταμένους του. Η πράξη ανάθεσης καθορίζει τα καθήκοντα που ανατίθενται στα εν λόγω πρόσωπα, καθώς και τα δικαιώματα και τις υποχρεώσεις τους.

Άρθρο 24

1. Η ανάκτηση κάθε ποσού που οφείλεται στο Κέντρο προϋποθέτει την έκδοση εντάλματος είσπραξης από τον διατάκτη.

2. Ο υπόλογος έχει την ευθύνη των ενταλμάτων είσπραξης που του διαβιβάζει ο διατάκτης.

3. Για κάθε πληρωμή σε μετρητά στον υπόλογο ή τον υπεύθυνο για τις προκαταβολές, εκδίδεται απόδειξη.

VI. ΛΟΓΙΣΤΙΚΗ, ΑΠΟΔΟΣΗ ΚΑΙ ΕΛΕΓΧΟΣ ΤΩΝ ΛΟΓΑΡΙΑΣΜΩΝ, ΔΙΑΧΕΙΡΙΣΤΙΚΟΣ ΕΛΕΓΧΟΣ, ΕΛΕΓΚΤΙΚΟ ΣΥΝΕΔΡΙΟ, ΥΠΗΡΕΣΙΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ (OLAF)

Άρθρο 25

1. Η λογιστική τηρείται σε ευρώ, ανά ημερολογιακό έτος, σύμφωνα με τη μέθοδο της διπλής καταγραφής. Καταγράφεται το σύνολο των εσόδων και των δαπανών από την 1η Ιανουαρίου έως την 31η Δεκεμβρίου κάθε έτους και περιλαμβάνει τα πρωτότυπα δικαιολογητικά έγγραφα.

Το κλείσιμο των λογαριασμών πραγματοποιείται κατά τη λήξη του οικονομικού έτους, για να παράσχει τη δυνατότητα κατάρτισης των δημοσιονομικών καταστάσεων του Κέντρου.

2. Οι εγγραφές πραγματοποιούνται με βάση ένα λογιστικό σύστημα που περιλαμβάνει την ονοματολογία των θέσεων του προϋπολογισμού και πραγματοποιεί σαφή διαχωρισμό μεταξύ των λογαριασμών που επιτρέπουν την κατάρτιση των δημοσιονομικών καταστάσεων και εκείνων που επιτρέπουν την κατάρτιση των λογαριασμών εσόδων και δαπανών. Οι εν λόγω εγγραφές δύνανται να καταχωρούνται σε βιβλία ή δελτία που παρέχουν τη δυνατότητα κατάρτισης γενικού μηνιαίου ισολογισμού. Οι προκαταβολές εγγράφονται λογιστικά σε προσωρινό λογαριασμό και εκκαθαρίζονται το αργότερο κατά το τέλος του επόμενου οικονομικού έτους, εκτός από την περίπτωση προκαταβολών με μόνιμο χαρακτήρα.

3. Το Κέντρο καταρτίζει ισολογισμό και λογαριασμό εσόδων και δαπανών το αργότερο μέχρι τις 30 Απριλίου κάθε έτους.

Στον ισολογισμό εμφαίνονται οι χρηματοπιστωτικές απαιτήσεις και υποχρεώσεις του Κέντρου την 31η Δεκεμβρίου του παρελθόντος οικονομικού έτους.

Ο λογαριασμός εσόδων και εξόδων περιλαμβάνει:

α) Ένα πίνακα "Έσοδα" που περιλαμβάνει:

- τις αναμενόμενες εισπράξεις από το Ευρωπαϊκό Ταμείο Ανάπτυξης, με βάση τις εγκριθείσες αναλήψεις υποχρεώσεων του τρέχοντος έτους, καθώς και εκείνες που μεταφέρθηκαν από προηγούμενα έτη

- τα πραγματικά έσοδα που προέρχονται από φόρους επί των αμοιβών και εισπραχθέντες τόκους·

- άλλα πραγματικά έσοδα.

β) Έναν πίνακα "Δαπάνες" που περιλαμβάνει:

- τις πραγματικές πληρωμές για αναλήψεις υποχρεώσεων του έτους, που μεταφέρθηκαν από προηγούμενα οικονομικά έτη·

- τις πραγματικές πληρωμές ή αναλήψεις υποχρεώσεων που επιβαρύνουν τον προϋπολογισμό του έτους Ν·

- ανακεφαλαιωτικό πίνακα στον οποίο εμφαίνονται οι πραγματικές πληρωμές για τα έπιπλα, τον εξοπλισμό και άλλα στοιχεία απογραφής·

- τις εγκριθείσες αναλήψεις υποχρεώσεων που επιτρέπεται να μεταφερθούν στο επόμενο οικονομικό έτος.

γ) Σημειώσεις για τις δημοσιονομικές καταστάσεις που περιλαμβάνουν:

- τις εφαρμοζόμενες λογιστικές αρχές

- ανακεφαλαιωτικούς πίνακες πιστώσεων που αναλήφθηκαν, κατεβλήθησαν, ακυρώθηκαν ή μεταφέρθηκαν για το προηγούμενο και το τρέχον έτος

- λεπτομερείς σημειώσεις και υπολογισμούς που αιτιολογούν τα στοιχεία που περιλαμβάνονται στις δημοσιονομικές καταστάσεις.

4. Κάθε τρίμηνο, συντάσσεται δημοσιονομική κατάσταση, στην οποία εμφαίνονται τα στοιχεία για την εκτέλεση του τρέχοντος προϋπολογισμού και τη χρησιμοποίηση πιστώσεων που μεταφέρθηκαν. Η εν λόγω κατάσταση πρέπει να θεωρείται από τον υπόλογο και να διαβιβάζεται στο διοικητικό συμβούλιο.

Άρθρο 26

Εξωτερικοί ελεγκτές

Το διοικητικό συμβούλιο του Κέντρου ορίζει για μέγιστη διάρκεια 3 ετών εταιρεία ελέγχου που επιλέγεται μετά από πρόσκληση προς υποβολή προσφορών, με βάση τις συστάσεις του διευθυντή του Κέντρου.

Οι ελεγκτές είναι αρμόδιοι να ελέγχουν τα βιβλία και το ταμείο του Κέντρου, να διασφαλίζουν ότι οι καταστάσεις απογραφής και οι ισολογισμοί καταρτίζονται δεόντως και με καλή πίστη και να φροντίζουν για την ορθότητα των στοιχείων που αφορούν τους λογαριασμούς του Κέντρου.

Αντικείμενο του ελέγχου που διενεργείται με βάση λογιστικά έγγραφα και, εφόσον κρίνεται αναγκαίο, επιτόπου, είναι η απόδειξη της νομιμότητας και της κανονικότητας των εσόδων που έχουν εισπραχθεί και των δαπανών που έχουν συμφωνηθεί, καθώς και της ποιότητας της δημοσιονομικής διαχείρισης.

Κατά τη λήξη κάθε οικονομικού έτους, οι ελεγκτές υποβάλλουν ενώπιον του διοικητικού συμβουλίου απολογισμό για την ολοκλήρωση του έργου τους το αργότερο την 1η Οκτωβρίου μετά τη λήξη του προηγούμενου οικονομικού έτους.

Με βάση την εν λόγω έκθεση και τις δημοσιονομικές καταστάσεις, το διοικητικό συμβούλιο παρέχει απαλλαγή στο διευθυντή σχετικά με την εκτέλεση του προϋπολογισμού.

Άρθρο 27

Σύμφωνα με τον δημοσιονομικό κανονισμό του 9ου ΕΤΑ, η Επιτροπή (εξ ονόματος της Κοινότητας), το Ελεγκτικό Συνέδριο και η Υπηρεσία Καταπολέμησης της Απάτης (OLAF) δύνανται να διενεργούν ελέγχους σχετικά με τις χορηγηθείσες πιστώσεις στο Κέντρο από το ΕΤΑ.

Tο Ελεγκτικό Συνέδριο δύναται να ελέγχει τη νομιμότητα και την κανονικότητα των εσόδων και των δαπανών, καθώς και την τήρηση των διατάξεων της συμφωνίας του Κοτονού και εκείνων του δημοσιονομικού κανονισμού του 9ου EΤΑ.

VII. ΕΥΘΥΝΗ ΤΩΝ ΔΙΑΤΑΚΤΩΝ, ΤΩΝ ΥΠΟΛΟΓΩΝ ΚΑΙ ΤΩΝ ΥΠΕΥΘΥΝΩΝ ΓΙΑ ΤΙΣ ΠΑΓΙΕΣ ΠΡΟΚΑΤΑΒΟΛΕΣ

Άρθρο 28

Οι διατάκτες οι οποίοι κατά τη βεβαίωση των προς είσπραξη εσόδων, την έκδοση των ενταλμάτων είσπραξης, την ανάληψη υποχρεώσεων δαπανών ή την υπογραφή ενταλμάτων πληρωμής, δεν συμμορφώνονται με τον παρόντα δημοσιονομικό κανονισμό, υπέχουν πειθαρχικές και ενδεχομένως χρηματικές ευθύνες. Το αυτό ισχύει και όταν αμελούν να συντάξουν ένα έγγραφο που δημιουργεί απαίτηση ή όταν αμελούν ή καθυστερούν την έκδοση ενταλμάτων είσπραξης χωρίς αιτιολόγηση.

Η εν λόγω ευθύνη δύναται στοιχειοθετηθεί έναντι του διατάκτη μόνο εφόσον το σφάλμα έχει διαπραχθεί εκ προθέσεως ή ήταν το αποτέλεσμα σοβαρής παράλειψης.

Άρθρο 29

1. Ο υπόλογος υπέχει πειθαρχική και ενδεχομένως χρηματική ευθύνη για τις πληρωμές που πραγματοποιεί χωρίς να τηρείται το άρθρο 19.

Είναι πειθαρχικώς και χρηματικώς υπεύθυνος για κάθε απώλεια ή μείωση των κεφαλαίων, των αξιών και των εγγράφων τα οποία υποχρεούται να φυλάσσει, εφόσον η απώλεια ή η μείωση αυτή οφείλεται σε σφάλμα εκ προθέσεως ή σε σοβαρή αμέλεια που του καταλογίζεται.

Υπό τους ίδιους όρους, είναι υπεύθυνος για την ορθή εκτέλεση των εντολών που λαμβάνει σχετικά με τη χρησιμοποίηση και τη διαχείριση των τραπεζικών λογαριασμών και ιδίως:

α) όταν οι πληρωμές ή οι εισπράξεις που πραγματοποιεί δεν συμφωνούν με τα ποσά που αναφέρονται στα εντάλματα πληρωμής ή είσπραξης·

β) όταν πραγματοποιεί πληρωμές σε πρόσωπα άλλα από αυτά των δικαιούχων.

2. Οι υπεύθυνοι παγίων προκαταβολών είναι πειθαρχικώς και ενδεχομένως χρηματικώς υπεύθυνοι στις ακόλουθες περιπτώσεις:

α) όταν αδυνατούν να αιτιολογήσουν με τα κατάλληλα αποδεικτικά έγγραφα πληρωμές που έχουν πραγματοποιήσει·

β) όταν πραγματοποιούν πληρωμές σε πρόσωπα άλλα από αυτά των δικαιούχων.

Είναι πειθαρχικώς και χρηματικώς υπεύθυνοι για κάθε απώλεια ή μείωση των κεφαλαίων, των αξιών και των εγγράφων τα οποία υποχρεούνται να φυλάσσουν, εάν η εν λόγω απώλεια ή μείωση οφείλεται σε σφάλμα εκ προθέσεως ή σε σοβαρή αμέλεια που τους καταλογίζεται.

Άρθρο 30

1. Οι υπόλογοι και οι υπεύθυνοι παγίων προκαταβολών ασφαλίζονται κατά των κινδύνων που αναφέρονται στο παρόν άρθρο.

Tο Κέντρο καλύπτει τις σχετικές δαπάνες ασφάλισης. Διευκρινίζει τις κατηγορίες των μελών του προσωπικού που ασκούν τα καθήκοντα υπόλογων και υπεύθυνων παγίων προκαταβολών, καθώς και τους όρους υπό τους οποίους καλύπτει τα έξοδα ασφάλισης που επιβαρύνουν τα εν λόγω μέλη του προσωπικού για την προστασία τους από τους κινδύνους που διατρέχουν στο πλαίσιο της άσκησης των καθηκόντων τους.

2. Στον υπόλογο και στους υπεύθυνους παγίων προκαταβολών χορηγούνται ειδικές αποζημιώσεις. Το επίπεδο των εν λόγω αποζημιώσεων καθορίζεται με κανονισμό τον οποίο συντάσσει το Κέντρο και εγκρίνει το διοικητικό συμβούλιο. Τα ποσά που αντιστοιχούν στις εν λόγω αποζημιώσεις πιστώνονται κάθε μήνα σε λογαριασμό που ανοίγεται από το Κέντρο στο όνομα καθενός από τους υπαλλήλους αυτούς, προκειμένου να συσταθεί ένα κεφάλαιο εγγύησης που προορίζεται να καλύψει κάθε τραπεζικό ή ταμειακό έλλειμμα, για το οποίο το εν λόγω πρόσωπο θα μπορούσε να είναι υπεύθυνο, στο βαθμό που το εν λόγω έλλειμμα δεν έχει καλυφθεί με αποζημιώσεις από τις ασφαλιστικές εταιρείες.

Το πιστωτικό υπόλοιπο των εν λόγω λογαριασμών εγγύησης καταβάλλεται στους ενδιαφερόμενους όταν παύσουν να ασκούν καθήκοντα υπόλογου ή υπεύθυνου παγίων προκαταβολών και αφού τους δοθεί τελική απαλλαγή όσον αφορά τη διαχείρισή τους.

3. Η απαλλαγή παρέχεται στον υπόλογο και τον υπεύθυνο παγίων προκαταβολών, από τον διευθυντή, με βάση την έκθεση εξωτερικών ελεγκτών, εντός δύο ετών από τη διαβίβαση των δημοσιονομικών καταστάσεων στην Επιτροπή των Πρέσβεων.

Άρθρο 31

Η χρηματική και πειθαρχική ευθύνη την οποία υπέχουν οι διατάκτες, οι υπόλογοι και οι υπεύθυνοι παγίων προκαταβολών, καθορίζεται σύμφωνα με το καθεστώς που ισχύει για τους υπαλλήλους του Κέντρου.

Άρθρο 32

Σύγκρουση συμφερόντων

Όσον αφορά την εκτέλεση του προϋπολογισμού, οι υπάλληλοι δεν έχουν το δικαίωμα να ενεργούν, όταν τα προσωπικά τους συμφέροντα έρχονται σε αντίθεση με τα συμφέροντα του Κέντρου. Εάν υπάρξει τέτοια περίπτωση, ο σχετικός υπάλληλος οφείλει να απέχει από κάθε ενέργεια και να αναφέρει το θέμα στον ιεραρχικώς ανώτερό του.

Υπάρχει σύγκρουση συμφερόντων όταν, στο πλαίσιο της εκτέλεσης του προϋπολογισμού, ο υπάλληλος δεν μπορεί να ασκήσει τα καθήκοντά του αμερόληπτα και αντικειμενικά λόγω οικογενειακών ή προσωπικών δεσμεύσεων, εθνικών ή πολιτικών δεσμών, οικονομικών συμφερόντων ή για κάθε άλλο λόγο που δημιουργεί σχέση μεταξύ των δικών του συμφερόντων και των συμφερόντων του δικαιούχου.

V III. ΓΕΝΙΚΕΣ ΔΙΑΤΑΞΕΙΣ

Άρθρο 33

Η ανάθεση των συμβάσεων θα πρέπει να πραγματοποιείται σύμφωνα με τις γενικές ρυθμίσεις για τις συμβάσεις έργων, προμηθειών και υπηρεσιών που εγκρίνονται από το Συμβούλιο των Υπουργών ΑΚΕ-ΕΚ, (*).

(*) (Απόφαση 2/2002 του Συμβουλίου των Υπουργών ΑΚΕ-ΕΚ της 7ης Οκτωβρίου 2002 για την εφαρμογή των άρθρων 28, 29 και 30 του παραρτήματος IV της συμφωνίας του Κοτονού - ΕΕ L 320/1)

Άρθρο 34

Διαχείριση για λογαριασμό τρίτων

1. Στο πλαίσιο των καθηκόντων του, το Κέντρο μπορεί επίσης να διαχειρίζεται πιστώσεις για λογαριασμό τρίτων. Ο κατάλογος των εν λόγω πόρων εμφαίνεται σε παράρτημα του προϋπολογισμού του Κέντρου.

2. Ο παρών δημοσιονομικός κανονισμός ισχύει για τη διαχείριση των εν λόγω πόρων.

3. Τηρούνται χωριστοί λογαριασμοί για τη διαχείριση των εν λόγω πόρων για λογαριασμό τρίτων.

4. Για κάθε κονδύλιο που διαχειρίζεται το Κέντρο για λογαριασμό τρίτου, οι δημοσιονομικές καταστάσεις περιλαμβάνουν ισολογισμό και λογαριασμό εσόδων και δαπανών, όπου εμφαίνεται η κατάσταση στις 31 Δεκεμβρίου του συγκεκριμένου οικονομικού έτους. Πιστοποιούνται σύμφωνα με τις διατάξεις της συμφωνίας που υπογράφεται μεταξύ του Κέντρου και του τρίτου.

Ελλείψει των εν λόγω διατάξεων, η πιστοποίηση πραγματοποιείται από τους εξωτερικούς ελεγκτές του Κέντρου.

5. Οι εν λόγω δημοσιονομικές καταστάσεις επισυνάπτονται στις δημοσιονομικές καταστάσεις του Κέντρου.

Άρθρο 35

1. Τηρείται μόνιμο βιβλίο απογραφής ολόκληρης της κινητής και ακίνητης περιουσίας του Κέντρου. Στο βιβλίο απογραφής εγγράφεται μόνο η κινητή ιδιοκτησία της οποίας η αξία ανέρχεται σε 350 ευρώ ή περισσότερο. Ο αριθμός απογραφής αναγράφεται σε κάθε τιμολόγιο πριν από την πληρωμή του.

2. Οι πωλήσεις κινητών αγαθών και εξοπλισμού, των οποίων η αξία αγοράς ανά μονάδα υπερβαίνει τα 350 ευρώ, επιβάλλεται να αποτελούν το αντικείμενο κατάλληλης δημοσιότητας.

3. Για κάθε κατάσχεση, απόσυρση, εξαφάνιση λόγω απώλειας ή κλοπής ή για οποιοδήποτε άλλο λόγο οποιουδήποτε περιουσιακού στοιχείου του καταλόγου απογραφής συντάσσεται δελτίο που υπογράφεται από το διευθυντή και τον αρμόδιο για τον εξοπλισμό υπάλληλο.

4. Το Κέντρο τηρεί υλική και λογιστική απογραφή, τα στοιχεία της οποίας αντιπαραβάλλονται τακτικά. Η εν λόγω αντιπαραβολή επιβάλλεται να θεωρείται από τους εξωτερικούς ελεγκτές.

Άρθρο 36

Τα κράτη ΑΚΕ, τα κράτη μέλη και η Κοινότητα δεσμεύονται, καθένα στο βαθμό που το αφορά, να θεσπίσουν τις απαραίτητες διατάξεις για την εφαρμογή της παρούσας απόφασης.

Άρθρο 36 α

Ο δημοσιονομικός κανονισμός του Κέντρου που αποτελεί το αντικείμενο της απόφασης αριθ. 2/91 της 19ης Απριλίου 1991 καταργείται.

Άρθρο 37

Η παρούσα απόφαση αρχίζει να ισχύει την ημέρα της έκδοσής της.

Βρυξέλλες,

Για την Επιτροπή των Πρέσβεων Ο Πρόεδρος

[1] ΕΕ C […], […], σ. […].

[2] ΕΕ L 317, 15.12.2000, σ.3

[3] ΕΕ L 317, 15.12.2000, σ.3 Συμφωνία που τροποποιήθηκε με την απόφαση αριθ. 1/2003 του Συμβουλίου των Υπουργών ΑΚΕ-ΕΚ (ΕΕ L 141, 7.6.2003, σ.25).

[4] ΕΕ L 317, 15.12.2000, σ.3.

[5] ΕΕ L 83/1, 01.04.2003, σ.1.